**Jeffrey Lionel Dahmer** (født 21. mai 1960 i Milwaukee i Wisconsin i, USA, død 28. november 1994 i Portage i Wisconsin) var en amerikansk seriemorder, kannibal og sexforbryter. Dahmer ble dømt for å ha myrdet 17 menn og gutter mellom 1978 og 1991, de fleste av drapene skjedde mellom 1987 og 1991. Drapene hans involverte voldtekt, lemlesting, nekrofili og kannibalisme. Den 28. november 1994 ble han slått i hjel av en innsatt i fengselet Columbia Correctional Institution.

Biografi
--------

### Bakgrunn, ungdomsår

Jeffrey Dahmer var sønn av Lionel og Joyce Dahmer. Han var et tilsynelatende normalt barn opp til ca. 10 års alder, da han ble mer innesluttet og isolert fra det sosiale livet. I tenårene begynte han å sykle omkring i nærområdet for å lete etter døde dyr som han kunne ta med hjem for å dissekere. En gang kom man over ham i ferd med å sette opp en død hunds hode på en pinne.

Da han begynte på high school, hadde han tilsynelatende ingen spesielle interesser, men han var snill, ordentlig og viste bra kompetanse i fagene, selv om han iblant ble ertet og slått av andre elever på skolen. Dahmer kom senere inn på Ohio State University, men hoppet av etter en fjerdedel av tiden, som han for det meste tilbrakte beruset på grunn av et voksende alkoholproblem.

Dahmers far, Lionel, tvang i 1979 i stedet sin sønn inn i hæren. Etter to år ble han imidlertid sparket ut og dro til Florida, ettersom han ikke ville møte sin far og stå til ansvar for nok en gang å ha mislyktes. I Miami Beach begynte han å arbeide i en delikatesseforretning. Lønnen brukte han for det meste på alkohol, og han ble kastet ut av motell der han bodde, fordi han ikke klarte å betale. Han reiste da hjem til Ohio, der han i 1981 ble tatt for fyll og plagsom oppførsel.

### Boende hos farmor

Dahmer flyttet hjem til sin farmor i West Allis der han skulle bo de neste seks år. En dag fant tanten en utstillingsdukke i hans garderobe, helt kledt i kvinneklær som Dahmer hadde stjålet fra en forretning. Senere fant man en magnumrevolver liggende gjemt under hans seng og en lukt spredtes fra kjelleren der Dahmer for sin far hadde påstått at han hadde dissekert et ekorn for så å forsøke å løse den opp med kjemikalier. Dahmer ble rundt denne tiden (1982 og 1986) også tatt og dømt for blotting i to tilfeller; i det siste da han onanerte foran to gutter.

I 1985 ble Dahmer ansatt ved Ambrosia Chocolate Factory i Milwaukee, der han arbeidet nattskift seks dager i uken.

Sommeren 1988 bad farmoren sin sønnesønn om å flytte ut. En dag etter at han hadde flyttet inn i sin nye leilighet ble han tatt for seksuell antastelse av en 14-årig gutt ved navn Konerack Sinthasomphone. Dahmer ble felt i retten og dømt til fem års overvåkning og ett år i arbeidsleir, noe han fikk forlate to måneder før full soning. Han flyttet i mai 1990 inn i en ny leilighet ved 924 North 25th Street i sentrale Milwaukee hvorfra han straks innledet en bane med en serie av mord som ikke sluttet før han ble oppdaget i juli 1991.

### Arrestasjon

Dahmer hadde vært arrestert fire ganger før han endelig, 23. juli 1991, ble avslørt som seriemorder, etter at politifolk i Milwaukee ble oppmerksomme på Tracy Edwards som kom løpende ned gaten i håndjern. I første omgang syntes de Edwards' forklaring var tvilsom, men fulgte ham tilbake til Dahmers leilighet, der Dahmer hevdet det hele var en misforståelse og virket så overbevisende at politiet nesten trodde ham. Men på soverommet oppdaget den ene politimannen en kniv under sengen, og en åpen skuff med Polaroid-foto av parterte mennesker. Han avgjorde at bildene var ekte. Da Dahmer så ham med bildene, satte han seg til motverge for å unngå arrest, men ble lagt i håndjern. I kjøleskapet ble det funnet et avhugget menneskehode på nederste hylle. Videre undersøkelse brakte for dagen fire avskårne menneskehoder i Dahmers kjøkken, og syv hodeskaller - flere var malt eller bleket - på soverommet og i skap. Pakket i plast lå det to menneskehjerter og del av en arm i kjøleskapet, og i fryseboksen en torso og en pose med nedfrosset menneskekjøtt. Det ble også funnet to skjeletter, et par avskårne hender, to avskårne peniser, en mumifisert skalp og tre torsoer i ferd med å oppløses i syre i en diger tønne. I alt 74 Polaroid-foto viste lemlestelsen av ofrene, og fikk en rettsmedisiner til å utbryte at det føltes «*mer som et museum enn et åsted*». 13. januar 1992 erklærte Dahmer seg skyldig, men sinnssyk, i 15 mord.

Under soning hevdet Dahmer å ha funnet Gud, og ble døpt i fengselet 10. mai 1994, samme dag som en annen seriemorder, John Wayne Gacy, ble henrettet.

### Død

Den 28. november 1994 drepte den 25 år gamle Christopher Scarver sine medfanger Jeffrey Dahmer og Jesse Anderson med et jernrør han tok med seg fra fengselets treningsrom. Han hevdet å være Guds sønn, og at drapene skjedde etter ordre fra Gud. Dahmer ble funnet i en blodpøl og døde underveis til sykehuset, mens Anderson døde to dager senere. Scarver som selv var drapsdømt, hadde først drept Dahmer, deretter den 37 år gamle Anderson fordi han mente han var rasist. Scarver forklarte at Anderson hadde malt et kulehull i pannen på et portrett av Martin Luther King, og etter å ha drept sin kone, hadde han forsøkt å legge skylden på to afroamerikanere.

Ofre
----

### Drept

1. Steven Hicks (18 år), 18. juni 1978
2. Steven Toumi (26 år), 20. november 1987
3. James Doxtator (14 år), 16. januar 1988
4. Richard Guerrero (22 år), 24. mars 1988
5. Anthony Sears (24 år), 25. mars 1989 (Dahmer flådde og renset hodeskallen hans etter drapet, og beholdt den som en suvenir.)
6. Raymond Smith (32 år), 20. mai 1990
7. Edward Smith (27 år), 14. juni 1990
8. Ernest Miller (22 år), 2. september 1990
9. David Thomas (22 år), 24. september 1990
10. Curtis Straughter (17 år), 18. februar 1991
11. Errol Lindsey (19 år), 7. april 1991
12. Tony Hughes (31 år), 24. mai 1991
13. Konerak Sinthasomphone (14 år), 27. mai 1991
14. Matt Turner (20 år), 30. juni 1991
15. Jeremiah Weinberger (23 år), 5. juli 1991
16. Oliver Lacy (24 år), 15. juli 1991
17. Joseph Bradeholt (25 år), 19. juli 1991

### Forsøkt drept

1. Tracy Edwards (da 32 år), 22. juli 1991

Referanser
----------

1. 1 2   GeneaStar, GeneaStar person-ID jeffreylioneldahmerj[Hentet fra Wikidata]
2. 1 2   Find a Grave, oppført som Jeffrey Lionel Dahmer, Find a Grave-ID 5186, besøkt 9. oktober 2017[Hentet fra Wikidata]
3. 1 2   Social Networks and Archival Context, SNAC Ark-ID w6251xvx, besøkt 9. oktober 2017[Hentet fra Wikidata]
4. ↑   Autorités BnF, BNF-ID 12318229c, besøkt 10. oktober 2015[Hentet fra Wikidata]
5. ↑   Autorités BnF, data.bnf.fr, besøkt 10. oktober 2015[Hentet fra Wikidata]
6. 1 2  "Jeffrey Dahmer, Multiple Killer, Is Bludgeoned to Death in Prison"; *The New York Times*; forfatternavn: Don Terry; side(r): 1; utgivelsesdato: 29. november 1994; besøksdato: 27. september 2022.
7. ↑  Merz-Perez & Heide, s. 62
8. ↑  Dahmer, s. 105
9. ↑  Dahmer, s. 107
10. ↑  Dahmer, s. 110–111
11. ↑  Masters, s. 80
12. ↑  Dahmer, s. 114
13. ↑  Dahmer, s. 119–120
14. ↑  Dahmer, s. 131
15. ↑  Jeffrey Dahmer – Lust, Booze & Murder Marilyn Bardsley. *TruTV Crime Library*.
16. ↑  Roy, sid. 103–104
17. ↑  "Murder in Milwaukee: Experts Struggle to Explain Dahmer's Compulsion" Robert Dvorchak. *The Los Angeles Times* 11. august 1991.
18. ↑  Dahmer, s. 133–135
19. ↑  Dahmer, s. 138
20. ↑  Lauren Anderson: *Dahmer was arrested 4 times before*
21. ↑  «Dahmer sane, faces life terms» *Chicago Tribune*, september 2022
22. ↑  Jason Pham: *How Was Jeffrey Dahmer Caught?*, 7. oktober 2022
23. ↑  Dahmers dåp i fengsel
24. ↑  «Innsatt: Dahmer drept for Gud»
25. ↑  Jamie Schram: «Why Dahmer’s killer murdered second ‘racist’ inmate», *New York Post* 4. mai 2015

Kilder
------

* Crime Library: Jeffrey Dahmer
* Jeffrey Dahmer's The Lair

Litteratur
----------

* Toushin, Steven (2006). *The Destruction of the Moral Fabric of America*. Wells Street Publishing. ISBN 978-1-884760-04-4.
* Dahmer, Dr. Lionel (1994). *A Father's Story*. William Morrow. ISBN 978-0-688-12156-3.
* Davis, Donald (1995). *The Jeffrey Dahmer Story: An American Nightmare*. St. Martin's Paperbacks. ISBN 0-312-92840-8.
* Dvorchak, Robert J. (1992). *Milwaukee Massacre: Jeffrey Dahmer and the Milwaukee Murders*. ISBN 978-0-7090-5003-2.
* Ellens, J. Harold, red. (2011). *Explaining Evil*. 1. Definitions and Development. Santa Barbara, California: ABC-CLIO. ISBN 978-0-313-38715-9.
* Masters, Brian (1993). *The Shrine of Jeffrey Dahmer*. Hodder & Stoughton. ISBN 978-0-340-59194-9.
* Mayo, Mike (2008). *American Murder: Criminals, Crime, and the Media*. Visible Ink Press. ISBN 1-57859-191-0.
* Merz-Perez, Linda (2004). *Animal Cruelty: Pathway to Violence Against People*. Altamira Press. ISBN 0-7591-0303-8.
* Packer, Sharon (2014). *A History of Evil in Popular Culture: What Hannibal Lecter, Stephen King, and Vampires Reveal about America. Volume 1: Evil in Film, Television, and Music*. Praeger. ISBN 978-0-313-39770-7.
* Roy, Jody M. (2002). *Love to Hate: America's Obsession with Hatred and Violence*. Columbia University Press. ISBN 0-231-12568-2.

Eksterne lenker
---------------

* (en) Jeffrey Dahmer – kategori av bilder, video eller lyd på Commons Rediger på Wikidata

* (en) Jeffrey Dahmer – galleri av bilder, video eller lyd på Commons Rediger på Wikidata
* (en) Jeffrey Dahmer på Internet Movie Database Rediger på Wikidata

* (en) Jeffrey Dahmer hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** BIBSYS **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NKC **·** MusicBrainz **·** Discogs
 |